钦定古今图书集成/明伦汇编/官常典/第739卷 > 周宪〈子干〉
## 钦定古今图书集成/明伦汇编/官常典/第739卷 > 周宪〈子干〉

按《明外史黄宏传》：“宪，湖广安陆人。弘治六年进士。除
刑部主事，进员外郎。十七年，坐事下诏狱，谪兖州通
判。正德初，复故官，历江西副使。华林玛瑙贼方炽，宪
承总督陈金檄，督兵进剿，擒庐山左湖、盆塘贼数百
人。移军奉新，计擒贼首胡雪二，平玛瑙寨。华林贼惧，
分立仙女砦拒守，宪进克之。贼又立砦鸡公岭，复为”
宪所拔，先后斩获千计。于是进逼华林，遏其奔轶。贼
窘，遣谍诡言饥困状。宪信之，移檄会师夹击，他将多
观望。宪攻自北门，三战贼稍却，与子干先登，逼之，贼
下，矢石如雨，军溃。宪中枪。干前救之，力战，坠崖死。宪
首中刀，血流被面，左髀中枪，不能动，犹骂不绝口，为
贼支解。事闻，赠按察使，予察葬，谥“节愍”，荫子锦衣世
百户。旌干门白孝烈。八年从给事中李铎言，命有司
岁给其家米二石、帛二疋以恤之。